作者:李白
標題:宣城送劉副使入秦
內容:君即劉越石，雄豪冠當時。淒清橫吹曲，慷慨扶風詞。虎嘯俟騰躍，雞鳴遭亂離。千金市駿馬，萬裡逐王師。結交樓煩將，侍從羽林兒。統兵捍吳越，豺虎不敢窺。大勳竟莫敘，已過秋風吹。秉鉞有季公，凜然負英姿。寄深且戎幕，望重必臺司。感激一然諾，縱橫兩無疑。伏奏歸北闕，鳴騶忽西馳。列將鹹出祖，英僚惜分離。鬥酒滿四筵，歌嘯宛溪湄。君攜東山妓，我詠北門詩。貴賤交不易，恐傷中園葵。昔贈紫騮駒，今傾白玉卮。同歡萬斛酒，未足解相思。此別又千里，秦吳渺天涯。月明關山苦，水劇隴頭悲。借問幾時還，春風入黃池。無令長相憶，折斷綠楊枝。